ÚRAD VLÁDY
     SLOVENSKEJ REPUBLIKY
SEKCIA VLÁDNEJ LEGISLATÍVY

								Na rokovanie vlády SR
								dňa 20. júna 2001
								K materiálu č. 4233/2001 
								K bodu č. 6

S T A N O V I S K O

k návrhu zákona, ktorým sa mení a dopĺňa zákon č 111/1990 Zb. o štátnom podniku v znení neskorších predpisov – nové znenie

I.

	Návrh zákona predkladá na rokovanie vlády Slovenskej republiky minister pôdohospodárstva SR P. Koncoš z vlastnej iniciatívy.

II.

	Potreba prijatia právnej úpravy vyplynula z doterajšej praxe pri procese likvidácie podnikov, najmä vo vzťahu k poľnohospodárskym nehnuteľnostiam (štátne majetky). Navrhuje sa ustanoviť možnosť predaja hospodársky nevyužívaného nehnuteľného majetku v obchodnej verejnej súťaži za podmienok určených Ministerstvom pôdohospodárstva SR.
	Návrh zákona sa na rokovanie vlády predkladá bez rozporov. Vzhľadom na obsahové zameranie, nie je potrebné jeho prerokovanie v Rade hospodárskej a sociálnej dohody SR.
	
III.

	Legislatívna rada vlády SR prerokovala predložený návrh zákona na svojom zasadnutí 5. júna 2001. Odporučila v návrhu zákona vykonať legislatívnotechnické úpravy, dátum nadobudnutia účinnosti ustanoviť na 1. októbra 2001 a doplniť všeobecnú časť dôvodovej správy o stanovisko Ministerstva financií SR. Na rokovanie vlády SR odporučila predložiť nové, upravené znenie návrhu zákona.

IV.

	Sekcia vládnej legislatívy konštatuje, že v novom znení návrhu zákona sú zapracované pripomienky legislatívnej rady. Odporúča návrh zákona, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov     s ch v á l i ť,       s tým, že uplatňuje ešte tieto pripomienky:

K bodu 1
	V § 15b ods. 2 slová „záväzky zamestnancov“ nahradiť slovami „záväzky voči zamestnancom“.
	Vo všeobecnej časti dôvodovej správy uviesť stanovisko Ministerstva financií SR, v súlade s čl. 12 ods. 2 Legislatívnych pravidiel vlády SR.

V Bratislave 18. júna 2001 
Vypracovala: A. Hyžová

								     Štefan   G r m a n
								       generálny riaditeľ
								sekcie vládnej legislatívy